<classify> BENKI ya NMB imetoa madawati 607 yenye thamani ya Sh milioni 55 kwa shule tisa za msingi katika wilaya ya Kwimba mkoani Mwanza na mbili za wilaya ya Nzega mkoa wa Tabora.Kwa fedha hizo, benki hiyo imeshatoa kiasi cha zaidi ya Sh milioni 570 mpaka sasa kati ya Sh bilioni moja ilizotenga kama uwajibikaji wake kwa jamii kwa mwaka huu. Kiasi hicho kimetumika zaidi kusaidia miradi ya kijamii kama elimu, afya na kusaidia majanga mbalimbali yanayoipata nchi ikiwa ni utaratibu wa kila mwaka kutenga asilimia moja ya faida yake kusaidia miradi ya kijamii.Akizungumza wakati wa hafla ya kukabidhi sehemu ya madawati hayo iliyofanyika katika Shule ya Msingi Budushi wilayani hapa juzi, Kaimu Meneja wa Kanda ya Ziwa wa NMB, Amos Mubusi alisema mchango huo ni katika kuunga mkono juhudi za Serikali ya Awamu ya Tano.Ingawa Serikali ya Awamu ya Tano inafanya makubwa, sisi kama wadau tuna wajibu wa kuunga mkono juhudi hizi za maendeleo kwa kusaidia jamii iliyoifanya NMB kufikia hapa ilipo kama benki kubwa kuliko zote hapa nchini....Ni kwa kutambua juhudi hizo za serikali, NMB iliamua kuyafanyia kazi haraka maombi iliyopokea kutoka shule tisa za msingi wilayani Misungwi na hivyo kukabidhi madawati hayo, aliongeza Mubusi.Alizitaja shule zitakazonufaika na msaada huo kuwa ni Mhalo, Sangu, Mwankulwe, Luhala, Budushi, Bumyengeja, Mwabaratulu, Kabale, na Shule ya Msingi Ngwambisu zitakazopata kati ya madawati 55 na 58 kila moja.Akizungumza kabla ya kupokea madawati hayo, Katibu Tawala wa wilaya ya Kwimba, Ally Nyakia aliyemwakilisha Mkuu wa wilaya hiyo, Senyi Ngaga, alisema sekta ya elimu inatakiwa kupewa kipaumbele wakati serikali ikipiga mbio kuelekea uchumi wa kati. Alisema wadau kama NMB ni muhimu kuelekea azma hiyo ya Serikali na kuomba wadau wengine wa maendeleo kuiga mfano wa benki hiyo katika kuunga mkono jitihada mbalimbali za maendeleo.Aliwapa changamoto watumishi mbalimbali wa serikali katika wilaya yake kuiunga mkono Benki ya NMB kwa kufungua akaunti na kuchangamkia fursa zinazotolewa na taasisi hiyo badala ya kutumia huduma za taasisi nyingine za kifedha zinazotumia mwanya huo kuwadhalilisha watumishi hao.Aliishauri pia NMB kufungua tawi katika Mji Mdogo wa Sumve ili kuwapunguzia usumbufu watumishi na wananchi kusafiri kwenda Ngudu, mwendo wa kama kilometa 40 hivi kufuata huduma za kibenki.Mapema, Ofisa Elimu Ufundi wa wilaya ya Kwimba, Vedastus Nyambalije alisema wilaya ina wanafunzi 118,026 katika shule za msingi zipatazo 151 za umma na walimu 1,621, na idadi hiyo ni sawa na mahitaji ya madawati 33,514.Alisema kabla ya ufadhili wa NMB, wilaya ya Kwimba ilikuwa na madawati 27,727 hivyo kuwa na upungufu wa madawati 6,978 na kwamba kwa msaada huo sasa upungufu umebaki 5,280 tu.Kwa upande wake, Mkuu wa wilaya ya Nzega, Godfrey Ngupula alitoa shukrani kwa benki hiyo baada ya kupokea madawati 100 kwa ajili ya Shule ya Msingi Nata na ya sekondari Undumo, akisema msaada huo utachangia kuongeza ubora wa mazingira ya kusoma kwa wanafunzi kwenye shule hizo mbili.  <topic>: KITAIFA 